Imtella' Awwissu 17, 2021 - Aġġornata 17 Ta' Awwissu, 2021 7:12pm Fl-aħħar sigħat, il-Land Rover ta' Ċikku Fenech ittieħdet mill-għalqa tiegħu fi Triq il-Mitħna l-Mosta biex tiġi rrestawratha u integrata fil-proġett ta' ġnien aċċessibbli fl-inħawi tad-Dib. Filmat ippubblikat fuq il-midja soċjali mis-Segretarju Parlamentari Alex Muscat juri l-Land Rover ta' Fenech titgħabba fuq vettura biex tkun tista' tiġi rrestawrata. Il-Mostin kienu jiftakru lil Ċikku Fenech, magħruf bħala Ta' Vanġiela għall-mod kif ta' kuljum kien idur mal-Mosta bil-Land Rover ibigħ il-ħaxix, bil-klieb u mhux l-ewwel darba b'xi żiemel marbut magħha. Ċikku Fenech li miet fl-2014, kien magħruf l-aktar għal dak li kien seħħ f'Ġunju tal-1963 meta għamel tliet xhur maħrub bil-pulizija jfittxuh wara li kien qatel lil Ċikku Vella fit-13 ta' Ġunju tal-istess sena. Huwa kien għamel ġimgħat sħaħ jgħix fl-għerien tal-Ġnejna u Fomm ir-Riħ sakemm ta ruħu b'idejh f'Settembru tal-istess sena. F'Ġunju tal-2010 Ċikku Fenech kien ikkundannat disa' xhur ħabs sospiżi għal sentejn wara li ammetta li f'Mejju tal-2003 kellu fil-pusses tiegħu u spara arma tan-nar. Il-każ kien seħħ wara tilwima li kellu ma' ċertu John Pace minn Birkirkara, fl-għalqa tiegħu fi Triq il-Mitħna fil-Mosta. B'reazzjoni għall-kummenti fuq il-midja soċjali, is-Segretarju Parlamentari Muscat qal li r-restawr tal-vettura ta' Fenech bl-ebda mod mhu se jigglorifika lil Ċikku Fenech jew għemilu u sostna li qatt ma kien hemm l-intenzjoni li l-ġnien jissemma' għalih. Madankollu qal li mhux se jaqbdu u jarmu vettura li tant qed tqanqal interess fost dilettanti tal-karozzi u li tant iġġib memorji. Is-Sur Muscat qal li l-għan hu li jibdlu dan l-ispazju f'wieħed miftuħ u aċċessibbli għal kulħadd, biex jinkiteb kapitlu ġdid fl-istorja tal-inħawi.